b'\n_START_ARTICLE_\nSlavisti\xc4\x8dno dru\xc5\xa1tvo Slovenije\n_START_PARAGRAPH_\nZveza dru\xc5\xa1tev Slavisti\xc4\x8dno dru\xc5\xa1tvo Slovenije (kratica ZDSDS ali samo SDS) je stanovsko zdru\xc5\xbeenje u\xc4\x8diteljev sloven\xc5\xa1\xc4\x8dine in ostalih slovanskih jezikov ter drugih slavistov.  Njegov namen je spodbujati znanstveno raziskovanje slovenskega jezika in knji\xc5\xbeevnosti, urejati stanovska vpra\xc5\xa1anja u\xc4\x8diteljev sloven\xc5\xa1\xc4\x8dine in skrbeti za lep\xc5\xa1i jezik v javnosti. Dru\xc5\xa1tvo je organizirano kot zveza dru\xc5\xa1tev; pod okriljem krovnega vseslovenskega slavisti\xc4\x8dnega dru\xc5\xa1tva tako deluje dvanajst pokrajinskih slavisti\xc4\x8dnih dru\xc5\xa1tev.\n_START_SECTION_\n\xc4\x8clani in predsedniki\n_START_PARAGRAPH_\nPo vojni je Slavisti\xc4\x8dno dru\xc5\xa1tvo Slovenije \xc5\xa1telo 500 \xc4\x8dlanov, po letu 1990 jih je okrog 800. Ustanovni \xc4\x8dlani SDS so bili Anton Bajec, Josip Wester, Jakob \xc5\xa0olar in Ivan Polovi\xc4\x8d. _NEWLINE_Predsedniki Slavisti\xc4\x8dnega dru\xc5\xa1tva Slovenije od nastanka do danes: Rajko Nahtigal (1935\xe2\x80\x931937), Mirko Rupel (1937\xe2\x80\x931939), France Kidri\xc4\x8d (1939\xe2\x80\x9341), Fran Ramov\xc5\xa1 in Anton Breznik (1940\xe2\x80\x931941), Anton Ocvirk (1945\xe2\x80\x931947), Marja Bor\xc5\xa1nikova (1947\xe2\x80\x931950, 1959, 1969), Alfonz Gspan (1950\xe2\x80\x931951), Anton Slodnjak (1951\xe2\x80\x931953), Janko Juran\xc4\x8di\xc4\x8d (1956\xe2\x80\x931958?), France Tom\xc5\xa1i\xc4\x8d (1958\xe2\x80\x931959), Du\xc5\xa1an Pirjevec (1959\xe2\x80\x931963), Bratko Kreft (1963\xe2\x80\x931968), Jo\xc5\xbea Mahni\xc4\x8d (1969\xe2\x80\x931970), Franc Zadravec (1970\xe2\x80\x931972), Jakob Rigler (1972\xe2\x80\x931974), Breda Pogorelec (1974\xe2\x80\x931979), Janez Rotar (1980\xe2\x80\x931982), \xc5\xa0tefan Barbari\xc4\x8d (1983 \xe2\x80\x931984), Aleksander Skaza (1984\xe2\x80\x931987), Jo\xc5\xbee Topori\xc5\xa1i\xc4\x8d (1987\xe2\x80\x931989), Martina Oro\xc5\xbeen (1988\xe2\x80\x931992), France Novak (1992\xe2\x80\x931996), Zoltan Jan (1996\xe2\x80\x932000), Marko Jesen\xc5\xa1ek (2000\xe2\x80\x932004), Miran Hladnik (2004\xe2\x80\x932006), Miran Ko\xc5\xa1uta (2006\xe2\x80\x932008), Irena Novak Popov (2008\xe2\x80\x932010) in Bo\xc5\xbea Krakar Vogel (2010\xe2\x80\x932014), Andreja \xc5\xbdele (2014\xe2\x80\x932018), Matej \xc5\xa0ekli. _NEWLINE_Delo tajnika dru\xc5\xa1tva so v zadnjih petnajstih letih opravljali: Jana Zemljari\xc4\x8d Miklav\xc4\x8di\xc4\x8d, Andrej Bartol, Marjana Lavri\xc4\x8d, Milena Mileva Bla\xc5\xbei\xc4\x87, Matja\xc5\xbe Zaplotnik in Petra Jordan.\n_START_SECTION_\nDejavnosti\n_START_PARAGRAPH_\nSDS se posve\xc4\x8da \xc5\xa1olski problematiki, stanovskim vpra\xc5\xa1anjem u\xc4\x8diteljev sloven\xc5\xa1\xc4\x8dine, u\xc4\x8dnim programom in u\xc4\x8dbenikom, hkrati pa opozarja na rabo sloven\xc5\xa1\xc4\x8dine v javnosti in poudarja ter utrjuje pomen slovenskega jezika za dr\xc5\xbeavotvornost in nadaljnji razvoj slovenske dru\xc5\xbebe. _NEWLINE_Dru\xc5\xa1tvo organizira znanstvena predavanja doma\xc4\x8dih in tujih strokovnjakov in strokovna posvetovanja, sodeluje pri organizaciji znanstvenih in\xc5\xa1titutov ter utrjuje sloven\xc5\xa1\xc4\x8dino v mati\xc4\x8dnem okolju in zamejstvu. V okviru Sekcije za jezik je od leta 1994 do 2011 deloval sektor oziroma Urad za slovenski jezik (zadnja leta ga je vodil Velimir Gjurin, ki je skrbel za sloven\xc5\xa1\xc4\x8dino predvsem v vlogi uradovalnega in dr\xc5\xbeavnega jezika). Po reorganizaciji dr\xc5\xbeavnih uradov ga je leta 2011 nadomestila Slu\xc5\xbeba za slovenski jezik pri Ministrstvu za kulturo, vodi jo Simona Bergo\xc4\x8d.'